CELEX: 
Language: sl
Date: 2018-01-24 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za postopke za izključitev poslov z nefinančnimi nasprotnimi strankami s sedežem v tretji državi iz kapitalske zahteve za tveganje prilagoditve kreditnega vrednotenja

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 382(5) Uredbe (EU) št. 575/2013 (v nadaljnjem besedilu: Uredba) pooblašča Komisijo, da po predložitvi osnutkov standardov s strani Evropskega bančnega organa (v nadaljnjem besedilu: EBA) in v skladu s členi 10 do 14 Uredbe (EU) št. 1093/2010 sprejme delegirane akte, ki določajo postopke za izključitev poslov z nefinančnimi nasprotnimi strankami s sedežem v tretji državi iz kapitalske zahteve za tveganje prilagoditve kreditnega vrednotenja.
            
            
               V skladu s členom 10(1) Uredbe (EU) št. 1093/2010 o ustanovitvi EBA Komisija v treh mesecih po prejemu osnutkov standardov odloči, ali bo potrdila predložene osnutke. Če je to v interesu Unije, lahko Komisija osnutke standardov potrdi tudi samo delno ali s spremembami, pri čemer upošteva poseben postopek iz navedenih členov.
            
            
               2.POSVETOVANJA PRED SPREJETJEM AKTA
            
            
               EBA je v skladu s tretjim pododstavkom člena 10(1) Uredbe (EU) št. 1093/2010 opravila javno posvetovanje o osnutkih tehničnih standardov, ki jih je Komisiji predložila v skladu s členom 382(5) Uredbe. Na spletnem mestu EBA je bil 5. avgusta 2015 objavljen posvetovalni dokument, posvetovanje pa se je zaključilo 5. novembra 2015. Poleg tega se je EBA o osnutkih tehničnih standardov posvetovala s svojo interesno skupino za bančništvo, ustanovljeno v skladu s členom 37 Uredbe (EU) št. 1093/2010. Skupaj z osnutki tehničnih standardov je predložila tudi pojasnilo, kako je rezultate teh posvetovanj upoštevala pri pripravi končnih osnutkov tehničnih standardov, predloženih Komisiji.
            
            
               EBA je skupaj z osnutki tehničnih standardov in v skladu s tretjim pododstavkom člena 10(1) Uredbe (EU) št. 1093/2010 Komisiji predložila oceno učinka, vključno z analizo stroškov in koristi, povezanih z osnutki tehničnih standardov, predloženih Komisiji. Analiza je dostopna na 
               
                  https://www.eba.europa.eu/regulation-and-policy/market-risk/regulatory-technical-standards-rts-on-exclusion-from-cva-of-non-eu-non-financial-counterparties
               
               , strani 14–16 končnih osnutkov regulativnih tehničnih standardov.
            
            
               3.PRAVNI ELEMENTI DELEGIRANEGA AKTA
            
            
               V tej uredi so določeni postopki, po katerih lahko institucija iz svoje kapitalske zahteve za tveganje prilagoditve kreditnega vrednotenja v skladu s členom 382(4)(a) Uredbe izključi posle z nefinančnimi nasprotnimi strankami s sedežem v tretji državi. Zlasti določa, da institucija ob sklenitvi vsakega novega posla z zadevno nasprotno stranko ali v rednih razmikih preveri, da bi nasprotna stranka, če bi imela sedež v Uniji, izpolnjevala pogoje za opredelitev kot nefinančna nasprotna stranka v smislu člena 2(9) Uredbe (EU) št. 648/2012 ter da za vsak razred izvedenih finančnih instrumentov OTC iz člena 11 Uredbe (EU) št. 149/2013 bruto nominalna vrednost pogodb o izvedenih finančnih instrumentih OTC zadevne nasprotne stranke znotraj razreda ne presega ustreznega praga kliringa iz člena 11 navedene uredbe.
            
            
               
            
               DELEGIRANA UREDBA KOMISIJE (EU) …/…
            
            
               z dne 24.1.2018
            
            
               o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za postopke za izključitev poslov z nefinančnimi nasprotnimi strankami s sedežem v tretji državi iz kapitalske zahteve za tveganje prilagoditve kreditnega vrednotenja
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012
                  1
                in zlasti četrtega pododstavka člena 382(5) Uredbe,
            
            
               ob upoštevanju naslednjega:
            
            
               (1)V skladu s členom 382(4)(a) Uredbe (EU) št. 575/2013 se posli med institucijo in nefinančno nasprotno stranko, kot je opredeljena v členu 2(9) Uredbe (EU) št. 648/2012 Evropskega parlamenta in Sveta
                  2
               , ki ne presegajo praga kliringa iz člena 10(3) in člena 10(4) Uredbe (EU) št. 648/2012, izključijo iz kapitalske zahteve za tveganje prilagoditve kreditnega vrednotenja (v nadaljnjem besedilu: tveganje CVA) ne glede na to, ali ima zadevna nefinančna nasprotna stranka sedež v Uniji ali v tretji državi.
            
         
         
            
               (2)V členu 2(9) Uredbe (EU) št. 648/2012 je „nefinančna nasprotna stranka“ opredeljena kot podjetje s sedežem v Uniji. Posledično prag kliringa iz člena 10(1) navedene uredbe ne velja za nefinančne nasprotne stranke s sedežem v tretji državi.
            
            
               (3)Člen 382(4) Uredbe (EU) št. 575/2013 ne razlikuje med nefinančnimi nasprotnimi strankami s sedežem v Uniji in nefinančnimi nasprotnimi strankami s sedežem v tretji državi. Za zagotovitev enakih konkurenčnih pogojev bi morala enaka pravila veljati za nefinančne nasprotne stranke s sedežem v Uniji in nefinančne nasprotne stranke s sedežem v tretji državi.
            
            
               (4)V členu 11 Delegirane uredbe (EU) št. 149/2013
                  3
                so določene vrednosti pragov kliringa po razredih izvedenih finančnih instrumentov OTC, kot se zahtevajo v členu 10(4)(b) Uredbe (EU) št. 648/2012. V uvodni izjavi 25 Delegirane uredbe (EU) št. 149/2013 je pojasnjeno, da bi „[p]reseganje ene od vrednosti, določenih za razred izvedenih finančnih instrumentov OTC, [...] moralo sprožiti preseganje praga kliringa za vse razrede“.
            
            
               (5)Za izvzetje pogodbe do njene zapadlosti, kot je določeno v zadnjem pododstavku člena 382(4) Uredbe (EU) št. 575/2013, bi moralo zadoščati, da so zahteve navedene uredbe izpolnjene ob sklenitvi pogodbe. Vendar lahko obstajajo primeri, ko institucija posle z dano nefinančno nasprotno stranko sklepa zelo pogosto, v nekaterih primerih tudi vsakodnevno. Preverjanje, ali se status nefinančne nasprotne stranke s sedežem v tretji državi pravilno odraža v kapitalskih zahtevah institucije za tveganje CVA, lahko v teh primerih pomeni nesorazmerno breme za institucijo. Zato je primerno zagotoviti alternativno možnost v obliki letnega preverjanja statusa nefinančne nasprotne stranke s sedežem v tretji državi. Vendar bi to preverjanje moralo biti pogostejše, in sicer bi ga bilo treba opraviti vsako četrtletje, v primerih ko bruto nominalna vrednost poslov nefinančne nasprotne stranke v določenem razredu izvedenih finančnih instrumentov OTC skoraj presega prag kliringa za ta razred. To bi omogočilo pogostejše spremljanje, ali je bil ta prag kliringa presežen, saj je verjetnost, da se bo to zgodilo, večja.
            
            
               (6)V členu 382(4)(a) Uredbe (EU) št. 575/2013 je navedeno, da se posli z nefinančnimi nasprotnimi strankami, ki ne presegajo praga kliringa, kot je določen v členu 10(3) in (4) Uredbe (EU) št. 648/2012, izključijo iz kapitalske zahteve za tveganja CVA. Zato mora institucija v primerih, kadar po oceni iz Uredbe (EU) št. 575/2013 ugotovi, da ena izmed njenih nasprotnih strank s sedežem v tretji državi ne izpolnjuje pogojev za opredelitev kot nefinančna nasprotna stranka, ali kadar zadevni posli presegajo vrednost praga kliringa, kot je določena v navedeni uredbi, izračunati kapitalske zahteve za tveganje CVA v skladu z naslovom VI navedene uredbe za vse izvedene finančne instrumente OTC s to nasprotno stranko, ki spadajo na področje uporabe člena 382(1) navedene uredbe. 
            
            
               (7)Ta uredba temelji na osnutkih regulativnih tehničnih standardov, pripravljenih v sodelovanju z Evropskim organom za vrednostne papirje in trge, ki jih je Komisiji predložil Evropski bančni organ.
            
            
               (8)Evropski bančni organ je opravil javna odprta posvetovanja o osnutkih regulativnih tehničnih standardov, na katerih temelji ta uredba, analiziral morebitne povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010
                  4
                –
            
            
               SPREJELA NASLEDNJO UREDBO:
            
            
               Člen 1
               
            
               1.
                     Za namene člena 382(4)(a) Uredbe (EU) št. 575/2013 institucije kot nefinančne nasprotne stranke s sedežem v tretji državi štejejo nasprotne stranke, ki izpolnjujejo oba spodnja pogoja:
            
            
               (a)
                     imajo sedež v tretji državi;
            
            
               (b)
                     če bi imele sedež v Uniji, bi izpolnjevale pogoje za opredelitev kot nefinančna nasprotna stranka v smislu člena 2(9) Uredbe (EU) št. 648/2012.
            
            
               2.
                     Institucije preverijo, ali je nasprotna stranka nefinančna nasprotna stranka s sedežem v tretji državi:
            
            
               (a)
                     ob sklenitvi posla pri poslovanju z novo nasprotno stranko;
            
            
               (b)
                     letno za obstoječe nasprotne stranke; 
            
            
               (c)
                     če obstaja razlog za domnevo, da nasprotna stranka ni več nefinančna nasprotna stranka s sedežem v tretji državi.
            
            
               3.
                     Institucije utemeljijo svojo ugotovitev, da je podjetje nefinančna nasprotna stranka s sedežem v tretji državi.
            
            
               Člen 2 
               
            
               1.
                     Za namene izključitve poslov z nefinančno nasprotno stranko s sedežem v tretji državi iz kapitalskih zahtev za tveganje CVA v skladu s členom 382(4)(a) Uredbe (EU) št. 575/2013 institucije za vsak razred pogodb o izvedenih finančnih instrumentih OTC iz člena 11 Delegirane uredbe (EU) št. 149/2013 preverijo, ali bruto nominalna vrednost pogodb o izvedenih finančnih instrumentih OTC zadevne nefinančne nasprotne stranke znotraj zadevnega razreda ne presega ustreznega praga kliringa iz člena 11 navedene uredbe.
            
            
               2.
                     Institucije opravijo preverjanje iz odstavka 1 v enem izmed naslednjih primerov:
            
         
         
            
               (a)
                     ob sklenitvi vsakega novega posla z navedeno nasprotno stranko; 
            
            
               (b)
                     v rednih razmikih.
            
            
               3.
                     Za namene odstavka 2(b) se preverjanje v rednih razmikih izvaja:
            
            
               (a)
                     letno ali 
            
            
               (b)
                     vsako četrtletje, kadar je za kateri koli razred izvedenih finančnih instrumentov OTC bruto nominalna vrednost poslov nefinančne nasprotne stranke s sedežem v tretji državi z izvedenimi finančnimi instrumenti OTC višja od 75 % vrednosti praga kliringa za zadevni razred, naveden v členu 11 Delegirane uredbe (EU) št. 149/2013.
            
            
               4.
                     Institucije utemeljijo svojo ugotovitev, da za vsak razred pogodb o izvedenih finančnih instrumentih OTC iz člena 11 Delegirane uredbe (EU) št. 149/2013 bruto nominalna vrednost pogodb o izvedenih finančnih instrumentih OTC nefinančne nasprotne stranke s sedežem v tretji državi ne presega, za zadevni razred, ustreznega praga kliringa iz navedenega člena.
            
            
               Člen 3
               
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 24.1.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 176, 27.6.2013, str. 338.
               
               
                  
                     (2)
                  
                        Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).
               
               
                  
                     (3)
                  
                        Delegirana uredba Komisije (EU) št. 149/2013 z dne 19. decembra 2012 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi glede posrednih ureditev kliringa, obveznosti kliringa, javnega registra, dostopa do mesta trgovanja, nefinančnih nasprotnih strank, tehnik zmanjševanja tveganja za pogodbe o izvedenih finančnih instrumentih OTC brez kliringa prek CNS (UL L 52, 23.2.2013, str. 11).
               
               
                  
                     (4)
                  
                        Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).